SKRIFTLIG FORESPØRGSEL E-0659/03

af Maurizio Turco (NI) til Kommissionen

(6. marts 2003)

Om: Beslaglæggelse af talrige og store ulovlige lossepladser på Sicilien og direktiv 75/442/EØF

I de seneste uger er der blevet opdaget ca. hundrede ulovlige lossepladser på Sicilien, bl.a.:

a) en losseplads for affald af enhver art, også specialaffald og farligt affald, fordelt på fem kommuner i Messina Amt, mellem Peloritani-Bjergene og vandløbet Mela, lige op til et turistområde af stor betydning for regionen Sicilien, på 225 km2, dvs. en hundrededel af Siciliens territorium;

b) en losseplads for industrielle mængder af ufarligt specialaffald i Ribera Kommune (Agrigento) i kvarteret Mancusi, der er et område, som er underlagt geologiske begrænsninger, fordi det ligger i nærheden af floden Verdura, på 65 000 m2;

c) en losseplads for 215 tons jernbanesveller, der må betragtes som farligt specialaffald i og med, at de er imprægneret med kresol, beliggende nær stationen i Megara Giannalena, i nærheden af Augusta Kommune (Siracusa), på 40 000 m2.

I henhold til artikel 7 i direktiv 75/442/EØF(1) skal medlemsstaterne træffe de bestemmelser, der er nødvendige for, at enhver indehaver af affald enten overlader det til en privat eller offentlig indsamler eller til en virksomhed, der genvinder eller bortskaffer affald, medmindre indehaveren af affaldet selv sørger for genvinding eller bortskaffelse. Hvis indehaverens identitet ikke er kendt (som det er tilfældet med ulovlige lossepladser), påhviler det de nationale myndigheder at træffe de foranstaltninger, som er nødvendige for at overholde bestemmelserne i artikel 7. Ukontrolleret losning af affald over længere tid udgør også en krænkelse af artikel 4 i direktiv 75/442/EØF, i henhold til hvilken affaldet skal genvindes eller bortskaffes, uden at menneskets sundhed bringes i fare, og uden at miljøet skades (EF-Domstolen, sag C-365/97 San Rocco).

Vil Kommissionen oplyse følgende:

- Har regionen Sicilien modtaget fællesskabsmidler til retablering af områder, hvor der fandtes ulovlige lossepladser, og/eller til etablering og forvaltning af kontrollerede lossepladser?

- I betragtning af, at antallet af de opdagede lossepladser, de pågældende arealers størrelse og dermed mængden af de deponerede materialer er af et sådant omfang, at det må antages, at der i lang tid ikke er foretaget nogen kontrol, hvilke initiativer agter Kommissionen da at tage i medfør af direktiv 75/442/EØF?

(1) EFT L 194 af 25.7.1975, s. 39.

Svar afgivet på Kommissionens vegne af Margot Wallström

(3. april 2003)

Som det ærede medlem ganske rigtigt understreger, kan ulovlige lossepladser henhøre under anvendelsesområdet for Rådets direktiv 75/442/EØF af 15. juli 1975 om affald(1) som ændret, især artikel 4, 8 og 9. De kan ligeledes henhøre under Rådets direktiv 1999/31/EF af 26. april 1999 om deponering af affald(2).

I de nævnte konkrete tilfælde var Kommissionen ikke klar over den situation, det ærede medlem har beskrevet, men agter at foretage sig det fornødne for at indhente detaljerede oplysninger herom og inden for rammerne af dens beføjelser i medfør af EF-traktaten sikre, at fællesskabsretten overholdes.

Som det er det ærede medlem bekendt, lyder artikel 211 i EF-traktaten som følger: For at sikre Fællesmarkedets funktion og udvikling skal Kommissionen drage omsorg for gennemførelsen af de i denne traktat indeholdte bestemmelser og af de bestemmelser, som med hjemmel i denne træffes af institutionerne.

Blandt den række foranstaltninger, som Kommissionen herunder råder over, navnlig i sin egenskab af traktatens vogter, kan der iværksættes overtrædelsesprocedurer i medfør af traktatens artikel 226, hvis Kommissionen finder, at en medlemsstat ikke har efterkommet en forpligtelse i medfør af fællesskabsretten.

For så vidt angår retablering af forurenede lokaliteter, er det i det operationelle program for regionen Sicilien (strukturfondenes programmeringsperiode 2000-2006) under foranstaltning 1.4.2 sådanne aktiviteter som registrering af og genetablering af forurenede lokaliteter. Ifølge Kommissionens oplysninger er der i forbindelse med denne foranstaltning hidtil hverken foretaget eller anmodet om nogen udbetalinger.

(1) EFT L 194 af 25.7.1975.

(2) EFT L 182 af 16.7.1999.